RÅDETS FORORDNING (EF) Nr. 1459/1999

af 24. juni 1999

om ændring af forordning (EF) nr. 850/98 om bevarelse af fiskeressourcerne gennem tekniske foranstaltninger til beskyttelse af unge marine organismer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen(1) og,

under henvisning til udtalelse fra Europa-Parlamentet(2),

under henvisning til udtalelse fra Det Økonomiske Sociale Udvalg(3),

og ud fra følgende betragtninger:

(1) I artikel 47, stk. 1, i Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer(4) er det fastsat, at Rådet senest et år efter forordningens ikrafttræden på forslag af Kommissionen træffer afgørelse om fastsættelse af regler for brug af kombinationer af maskestørrelser, som skal anvendes fra og med datoen for forordningens iværksættelse;

(2) for at sikre effektiv kontrol med og overvågning og håndhævelse af reglerne for brug af kombinationer af maskestørrelser og for fangstrejser, der omfatter mere end en region eller et geografisk område, bør den obligatoriske brug af logbog også gælde for de fiskerfartøjer, der hidtil har været fritaget for denne forpligtelse;

(3) det er derfor nødvendigt at ændre artikel 4 og artikel 15 i forordning (EF) nr. 850/98;

(4) forordning (EF) nr. 850/98 bør derfor ændres -

UDSTEDT FØLGENDE FORORDNING:

Artikel 1

I forordning (EF) nr. 850/98 foretages følgende ændringer:

1) Artikel 4 affattes således: "Artikel 4

1. I de enkelte af de i bilag I til V nævnte regioner eller geografiske områder, samt, når det er relevant, i bestemte perioder, er målarterne for de enkelte intervaller af maskestørrelser som anført i det relevante bilag.

2. a) På fangstrejser er det forbudt at anvende enhver kombination af trukne redskaber, således at der bruges mere end et interval af maskestørrelser; dette gælder

- overalt inden for region 1 og 2, bortset fra Skagerrak og Kattegat, samt, når det er relevant, i bestemte perioder, medmindre maskestørrelserne af sådanne anvendte net er i overensstemmelse med højst en af de tilladte kombinationer af intervaller af maskestørrelser, der er fastsat i bilag VIII, og

- inden for region 3 bortset fra ICES-afsnit IXa øst for 7°23'48"V, medmindre maskestørrelserne af sådanne anvendte net er i overensstemmelse med højst én af de tilladte kombinationer af intervaller af maskestørrelser, der er fastsat i bilag IX.

b) På fangstrejser inden for hver af de i bilag III, IV og V nævnte regioner eller geografiske områder, samt, når det er relevant, i bestemte perioder, er det tilladt at anvende enhver samling af trukne redskaber i enhver kombination af de intervaller af maskestørrelser, der er fastsat i det relevante bilag.

c) Fartøjsførere, der på en fangstrejse ikke fører logbog i overensstemmelse med bestemmelserne i artikel 6 i forordning (EØF) nr. 2847/93, må på den fangstrejse ikke anvende nogen kombination af trukne redskaber, således at der bruges mere end et interval af maskestørrelser i Fællesskabets fiskefarvande. Dette krav gælder ikke for fangstrejser i Fællesskabets fiskefarvande i region 4, 5 og 6.

d) Det er tilladt fartøjer på fangstrejser at medføre en kombination af trukne redskaber med intervaller af maskestørrelser, der ikke opfylder betingelserne i litra a) eller b), hvis alle sådanne net er fastsurret og stuvet bort i overensstemmelse med bestemmelserne i artikel 20, stk. 1, i forordning (EØF) nr. 2847/93. Ethvert trukket redskab, der ikke er fastsurret og stuvet bort i overensstemmelse med ovennævnte bestemmelser, anses for at være i brug.

e) Når mere end et redskab trækkes samtidigt af et fiskerfartøj eller af mere end et fiskerfartøj, skal hvert redskab have samme interval af maskestørrelse.

f) Anvendelse af ethvert trukket redskab med en maskestørrelse på

- mindre end 16 mm er forbudt i region 3 bortset fra ICES-afsnit IXa øst for 7°23'48"V

- mindre end 40 mm er forbudt i ICES-afsnit IXa øst for 7°23'48"V

- mindre end 20 mm er forbudt i region 4 og 5

- mindre end 45 mm er forbudt i region 6.

3. Fartøjsførere, der ikke fører logbog i overensstemmelse med bestemmelserne i artikel 6 i forordning (EØF) nr. 2847/93, må på en fangstrejse ikke fiske i mere end én af de regioner eller ét af de geografiske områder, der er nævnt i bilag I til V. Dette krav gælder ikke for fiskerfartøjer, der under fangstrejser kun bruger trukne redskaber med en maskestørrelse på 100 mm og derover.

4. a) Landinger for hver fangstrejse, hvor enhver kombination af trukne redskaber med mere end et interval af maskestørrelser anvendes, er forbudt, hvis:

i) fangsterne er taget i region 1 eller 2, bortset fra Skagerrak og Kattegat, og hvis et af de anvendte redskaber har en maskestørrelse på 100 mm og derover, medmindre den procentvise sammensætning af fangster, der beholdes om bord, er i overensstemmelse med de relevante betingelser i bilag X (A), eller

ii) fangsterne er taget i Skagerrak og Kattegat, og hvis et af de anvendte redskaber har en maskestørrelse på 90 mm og derover, medmindre den procentvise sammensætning af fangster, der beholdes om bord, er i overensstemmelse med de relevante betingelser i bilag X (B), eller

iii) fangsterne er taget i region 3, bortset fra ICES-afsnit IXa øst for 7°23'48"V, og hvis et af de anvendte redskaber har en maskestørrelse på 70 mm og derover, medmindre den procentvise sammensætning af fangster, der beholdes om bord, er i overensstemmelse med de relevante betingelser i bilag XI (A), eller

iv) fangsterne er taget i ICES-afsnit IXa øst for 7°23'48"V, og hvis et af de anvendte redskaber har en maskestørrelse på 55 mm og derover, medmindre den procentvise sammensætning af fangster, der beholdes om bord, er i overensstemmelse med de relevante betingelser i bilag XI (B).

b) Derudover skal den procentvise sammensætning af fangster, der tages med de enkelte intervaller maskestørrelser, der anvendes, inden for områderne nævnt i bilag I til V, og som beholdes om bord, være i overensstemmelse med de tilsvarende betingelser, der er fastsat i det relevante bilag.

5. a) Den procentvise andel af målarter og andre arter fremkommer ved en sammenlægning af alle ombordværende eller omladede mængder af målarter og andre arter, der er anført i bilag I til V.

b) Der fastlægges imidlertid i overensstemmelse med proceduren i artikel 48 nærmere regler for beregning af den procentvise andel af målarter og andre arter, der beholdes om bord, når disse er taget med et redskab eller redskaber, der trækkes samtidigt af mere end et fiskerfartøj.

6. Inden den 31. maj 2001 sender medlemsstaterne til Kommissionen en rapport om anvendelsen af betingelserne i denne artikel, artikel 15 og relevante bilag. På grundlag af disse rapporter forelægger Kommissionen passende forslag. Rådet træffer afgørelse på grundlag af ethvert af disse forslag inden den 31. oktober 2001."

2) Artikel 15 affattes således: "Artikel 15

1. De mængder marine organismer, som fanges ud over de tilladte procentvise andele som anført i bilag I-VII, X og XI, må ikke landes, men skal genudsættes inden enhver landing.

2. Til enhver tid under en fangstrejse og efter sortering af fangsten skal de procentvise andele af målarter, som defineret i bilag I til VII, der beholdes om bord, udgøre mindst halvdelen af den i de pågældende bilag anførte mindste procentvise andel af målarter.

3. Fartøjsførere, der på en fangstrejse skal føre logbog, skal sikre, at kravet vedrørende den mindste procentvise andel af målarter, som anført i bilag I til VII, X og XI, når de første 24 timer af en fangstrejsse er gået, er opfyldt på tidspunktet for hver føring af logbogen i overensstemmelse med bestemmelserne i artikel 6 i forordning (EØF) nr. 2847/93.

4. Når et fartøj på en fangstrejse første gang sejler ind i en af de regioner eller et af de geografiske områder, der er nævnt i bilag I-V, skal kravet vedrørende den mindste procentvise andel af målarter, som anført i bilag I-VII, X og XI, der blev taget og beholdt om bord fra den region eller det geografiske område, der blev fisket i tidligere under fangstrejsen, være opfyldt inden for to timer."

3) Bilag X affattes således:

"BILAG X

A. BETINGELSER FOR BRUG AF VISSE KOMBINATIONER AF MASKESTØRRELSER I REGION 1 OG 2, BORTSET FRA SKAGERRAK OG KATTEGAT

1. Kombination af maskestørrelser: 16 til 31 mm + > = 100 mm

Fangster, der beholdes om bord eller landes, skal bestå af mindst 50 % af en blanding af dybhavsrejer og rejer (Pandalus montagui, Crangon spp. og Palaemon spp.).

2. Kombination af maskestørrelser: 32 til 54 mm + > = 100 mm

Fangster, der beholdes om bord eller landes, skal bestå af mindst 20 % af en blanding af dybhavsrejer og rejer (Crangon spp., Pandalus spp., Palaemon spp., Parapenaeus longirostris);

eller

Fangster, der beholdes om bord eller landes, skal bestå af mindst 50 % af en blanding af de marine organismer, der er anført i bilag I som målarter for maskestørrelser på mellem 32 og 54 mm bortset fra dybhavsrejer og rejer (Crangon spp., Pandalus spp., Palaemon spp., Parapenaeus longirostris) og af højst 15 % af en blanding af de arter, der i bilag I er markeret med symbolet "y".

3. Kombination af maskestørrelser: 70 til 79 mm + > = 100 mm

Fangster, der beholdes om bord eller landes, skal bestå af mindst 10 % af en blanding af de marine organismer, der er anført i bilag I som målarter for maskestørrelser på mellem 70 og 79 mm.

4. Kombination af maskestørrelser: 80 til 99 mm + > = 100 mm

Fangster, der beholdes om bord eller landes, skal bestå af mindst 50 % af en blanding af de marine organismer, der er anført i bilag I som målarter for maskestørrelser på mellem 80 og 99 mm.

B. BETINGELSER FOR BRUG AF VISSE KOMBINATIONER AF MASKESTØRRELSER I SKAGERRAK OG KATTEGAT

Kombination af maskestørrelser < = 89 mm + > = 90 mm

Fangster, der beholdes om bord eller landes, skal bestå af mindst 10 % af en blanding af de marine organismer, der er anført i bilag IV som målarter for maskestørrelser på mellem 70 og 89 mm."

4) Bilag XI affattes således:

"BILAG XI

A. BETINGELSER FOR BRUG AF VISSE KOMBINATIONER AF MASKESTØRRELSER I REGION 3, BORTSET FRA ICES-AFSNIT IXa ØST FOR 7°23'48"V

1. Kombination af maskestørrelser 16 til 31 mm + > = 70 mm

Fangster, der beholdes om bord eller landes, skal bestå af mindst 40 % af en blanding af rejer (Pandalus montagui, Crangon spp. og Palaemon spp.) og svømmekrabber

eller

Fangster, der beholdes om bord eller landes, skal bestå af mindst 70 % af en blanding af de marine organismer, der er anført i bilag II som målarter for maskestørrelser på mellem 16 og 31 mm, bortset fra rejer (Pandalus montagui, Crangon spp. og Palaemon spp.) og svømmekrabber.

2. Kombination af maskestørrelser: 32 til 54 mm + > = 70 mm

Fangster, der beholdes om bord eller landes, skal bestå af mindst 70 % af en blanding af de marine organismer, der er anført i bilag II som målarter for maskestørrelser på mellem 32 og 54 mm, bortset fra rejer og dybhavsrejer (Pandalus spp., Crangon spp. og Palaemon spp.).

3. Kombination af maskestørrelser: 55-59 mm + > = 70 mm

Fangster, der beholdes om bord eller landes, skal bestå af mindst 20 % af en blanding af rejer og dybhavsrejer (Pandalus spp., Crangon spp., Palaemon spp., Aristeus antennatus, Aristaeomorpha foliacea, Parapenaeus longirostris)

eller

Fangster, der beholdes om bord eller landes, skal bestå af mindst 60 % af en blanding af de marine organismer, der er anført i bilag II som målarter for maskestørrelser på mellem 55 og 59 mm bortset fra rejer og dybhavsrejer (Pandalus spp. Crangon spp., Palaemon spp., Aristeus antennatus, Aristaeomorpha foliacea, Parapenaeus longirostris).

4. Kombination af maskestørrelser: 60 til 69 mm + > = 70 mm

Fangster, der beholdes om bord eller landes, skal bestå af mindst 60 % af en blanding af de marine organismer, der er anført i bilag II som målarter for maskestørrelser mellem 60 og 69 mm.

B. BETINGELSER FOR BRUG AF VISSE KOMBINATIONER AF MASKESTØRRELSER ICES-AFSNIT IXa ØST FOR 7°23'48"V

Kombination af maskestørrelser 40-54 mm + > = 55 mm

Fangster, der beholdes om bord eller landes, skal bestå af mindst 50 % af en blanding af de marine organismer, der er anført i bilag III som målarter for maskestørrelser på mellem 40 og 54 mm."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. januar 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 24. juni 1999.

På Rådets vegne

J. TRITTIN

Formand

(1) EFT C 11 af 15.1.1999, s. 9.

(2) EFT C 177 af 22.6.1999.

(3) EFT C 138 af 18.5.1999, s. 23.

(4) EFT L 125 af 27.4.1998, s. 1.